[{"text_idx": "#000001", "text": "Yn hanesyddol, roedd Llangefni yn fan gorffwys pwysig ar yr hen ffordd i borthladd Caergybi ac ymlaen wedyn i Iwerddon. Cychwynnodd llinach y Tuduriaid yn ardal Llangefni ac mae Eglwys hynafol Sant Cyngar yn dyddio yn o\u0302l i\u2019r Oesoedd Tywyll."}, {"text_idx": "#000002", "text": "Roedd lleoliad canolog y dref yn ei gwneud yn lle delfrydol i ffermwyr werthu da byw a chynnyrch. Erbyn heddiw mae ein tref farchnad hanesyddol yn parhau i fod yn lle gwych i siopa, gyda\u2019r enwau mawr a siopau bach annibynnol, ynghyd a\u0302\u2019r marchnadoedd prysur a gynhelir ddwywaith yr wythnos ac sy\u2019n mynd o nerth i nerth."}, {"text_idx": "#000003", "text": "Mae Llangefni yn ganolfan berffaith i archwilio prydferthwch Ynys Mo\u0302n ac yn gyfleus iawn ar gyfer gweld yr holl gyfoeth sydd gan yr Ynys i\u2019w gynnig; o atyniadau gwych a lleoedd arbennig i aros ynddynt, i gefn gwlad bryniog, traethau tywodlyd a llwybr troed o gwmpas yr arfordir cyfan. Ond mae\u2019n werth ymweld a\u0302 Llangefni fel tref ynddi ei hun hefyd."}, {"text_idx": "#000004", "text": "Mae\u2019r dref yn gartref i amgueddfa a chanolfan gelfyddydol Oriel Ynys Mo\u0302n sy\u2019n ymfalchi\u0308o yn y casgliad mwyaf yn y byd o weithiau gan yr arlunydd lleol Syr Kyffin Williams ac arddangosfa barhaol o waith yr arlunydd bywyd gwyllt nodedig Charles Tunnicliffe. Mae golygfeydd gwych o\u2019r dref i bob cyfeiriad a mynediad i lawer o deithiau cerdded hyfryd trwy\u2019r cefn gwlad a choetiroedd \u2013 gyda\u2019r cyfan oll yn disgwyl amdanoch."}]